khistorydata/jeongjo-sjw-relations huggingface dataset:
정조 22년
東萊府使金達淳疏曰伏以臣才薄識蔑不堪任事之列而備數朝紳出入邇班亦旣有年矣以其孤陋疎闇猶且自效於奔走使令之末者誠賴慈覆之澤曲費於造化寬假之德靡倦於敎誨也感銘鴻造思效糜粉卽臣宿願而乃若見叨之職則邊門鎖鑰加之以民社之責其爲任不輕而重臣自受命以來倍增怵惕靡所容措而辭陛之日天語諄諄拜伏承聆寸丹益激竊自期奉以藉手庶或不至於昧方耿耿一心只願邊政無闕民力少紓上以副慇懃之聖念下以效涓埃之微忱而其奈弊局受病症形漸痼年穀荐飢財力已殫有非拙手所可句當何哉日夕憂懼寢食靡甘玆者聖敎許令守宰論列弊端爲民之念德意藹蔚導言之誠辭意諄複排稽欽誦不勝隕越于下粗淺之說固不足仰塞明旨而感激之忱不能自已敢將一二邑瘼輒玆煩瀆伏惟聖明財幸焉竊伏念臣府農形始若占豐終焉判歉蓋移秧之早而且多殆乎爲最於道內初頭之旱乾雖酷晩後之雨暘頗調以至晩揷之苗亦皆勃興稍稍有食實之望矣獨怪發穗特遲含而不吐吐而不垂者十之二三而一穗未百之粒空殼又居其半此始終豐歉之截若兩段者也人爲穀欺穀爲年欺謂之災則官無可執之名謂之非災則民無所食之穀村間之遑汲到秋益甚而臣府還摠最夥分之以結故一八夫所受米爲四十餘石竝計稅賦所出則每夫當納遠過六十包而租太及各年停退之穀又在此數之外以若民勢誠恐責辦無術憂悶之極不知何以爲計而最是臣府有會外還名色租爲八百六十九石零錢爲一千六百四十兩而當初設施爲防民役春散秋斂一依糶糴之法其用則春秋各祭享黍米脯醢價添給也羔猪雇馬喂養雜費也出自別備不比公物故每遇歉歲輒先停退止於辛亥而更無可停之穀則於是乎單取其耗於辛亥八夫歲以爲常者于今八年矣兩項耗條作米爲一百六十四石零則所取於民者若無甚大段而積歲流來之逋忽萃於辛亥之民八年所納已過所停之元數而猶復責徵不已彼愚民者其肯曰是乃祖乃父之所食而不以爲冤乎況今逃故相續半成鬼錄而吏且按簿白地催科愁嘆之聲有不忍言始也便民之擧終爲厲民之歸則邑中切痼之弊未有甚於此者而今日當矯之政又未有先於此者矣然而前後守土之臣不敢遽議於蕩滌非他也設置屢百年排比支用之數已成不易之定例無是則其勢將不免斂民而方便給代實無自下善處之術故也臣見本府會在有左別餉米六千三百六十石零此非不時經用之需卽是全耗會錄之穀今若就其中劃出三千石移付司倉每年取三百石耗一百六十四石零歸之於右所云耗條一百三十五石零付之於元穀次次裒益則十年之內可得米四千七百三十石零計除其貸米三千石本穀又以八十三石零添報而所剩尙爲一千六百四十六石零以此仍作元米取耗用下租錢諸條則自今年永爲蠲減如是之後凡係此穀雖値荒歲切勿許停嚴立科禁則於國穀不甚虧損而在民邑誠爲莫大之幸矣或言此本私貯名曰會外則遽以公穀互換塡補事體未安臣固知此說甚是而晝夜思量無他推移之道目見民情之切急有如彼言焉而屬之於無奈何不思所以周旋非但私心之所不可安試究其所取之義與所用之處亶出於爲民之計是亦公也何可諉以私貯囁嚅泯默不以聞於愍念元元之下乎況在年前因守城倉穀之耗縮自臣府報備局限十年貸下會內米至今需用已例之可以傍照者又如是矣仍念臣府處在邊上給倭諸需專管擧行歲貯米二萬一千六百七十石零分之爲公作魚料隨求責應其條甚煩惟彼狡悍之俗不可以理喩則須盡在我之道庶免悔吝之生而挽近以來元貯穀簿每患不敷生事之慮卽在朝夕此其故何哉蓋大同米之儲置本府歲不過七八千石內外而當年各項例下爲七千二百八十石零二去辛亥盡罷列邑倭供仍付本府使之貿用而許多各種非可以時日辦故以其價翌年預下者爲二千七十石零每歲限五漂差措備等待者爲五百石零合計爲九千八百餘石則較之元劃不足已近二千石而又有二去戊申公作庫貨去四百九石零二去丁未補役廳貸去二十六石辛未年本府官需引用二百六十石合六百九十五石零載於虛錄本府大同亦是儲留於該庫者而自古謬規每於秋後始爲捧入故該庫虛留摠而計之春夏常過四千秋冬亦不減三千而如預下虛錄之類不使入於年終會計故營勘文書則恒有贏餘春初劃付之止於七八千石者直以坐此耳實入不足區處無所故從便推移每在於公作之中而運監通事之或以補縮或以救弊年例貸給者又出於公作故公作虛留亦不下四千石在前則公米恒定之中當年入給不出萬石之外而漸次畢輸殆費三四年所故以其間互相貸用猶云綽如近來則不然當年入給多至於一萬二三千石彼旣求之有名我實拒之無據勢不得不隨請隨副則酬應之際艱窘莫甚此已使人寒心而且吾所操縱只以進獻一事耳彼若一朝盡納當納之物責我以盡給當給之穀則到此地頭計將安出然則救此弊者不必他求只在於大同之優劃大同優則公米自足公米足則餘事無復可憂矣夫儲穀所以備豫也矧玆邊門尤非他比則假使峙積多於列郡猶患不贍塗抹排比若是苟且而無所通變豈其可乎顧今事勢雖儲萬石不是有裕而目下儲置在在枵然優數仰請固所不敢而若乃虛錄之如彼夥然誠爲悶迫其所云貸去引用等三條雖未知委折之緣何而屢經行査之擧終歸未決之案遠者在百年之上近亦爲五十年之久事跡蒼茫指徵無處明知其實狀如是而終不能減除者何也存之而爲益於經用祛之而有損於國計則其存其祛固宜難愼而所下實數畢竟是出於公者未有自其中彌縫充代之道則何嘗有損益之可言而徒使虛名張於其間寧非無謂之甚乎臣意則自明年爲始例劃八千石中虛錄條六百石永爲會下後加劃五百石準八千五百石率以爲法則大同庶不至於太匱公作亦可免於大蹙矣千石之猝然添劃外面驟看誠以難從而此是應入之數亦係應下之物則當年支給與退年計減爲用則一也何關於經費之度哉且溯考年條八千七八百石或九千石劃給之時亦多有之然則今此仰請亦非臣創爲之說矣且念臣府以待變重地詰戎之政尙武之風宜其逈異於他而竊怪所見大不及於所知技藝之鹵莽兵備之疎虞殆無餘地試探其所以然之故則土瘠人貧資活甚艱網魚煮鹽看作第一産業凡民之稍解分數者日趨於是官列軍校動以屢百而歲計料布猶不給於糊口月一賞射祗自歸於勞力而朝夕譏察之任日夜把守之役無非絶苦可厭之地則一切武藝視以笆籬邊物邑底騎士馭馬者絶罕村外健兒彎弓者幾希初無興起奮發之念率是疲殘凋弊之形言念邊務諒非細故近千狡奴恒留一舍之地咫尺馬島但隔衣帶之水若論邊圉之關重殆有甚於西北諸路而惟其激勵而風動之者曾無一事措處西北則設付料廳以館求仕之人許實職窠以廣進取之路又爲久勤階於鄕軍門其所收攬慰悅之方殆無餘蘊至如畿內湖南亦有間年遷轉之法而獨於臣府尙未蒙一視之澤豈非欠缺之事乎中間別騎衛之設置略倣西北親騎衛之制自其後出身者稍多目今見存尙爲二十有六人而纔得先達之名便復乾沒如初則徒見笑於未第之人何以勸於方來之類乎從前臣府以是呈于籌司報于監營往復論難不啻屢矣而往在乙卯因接慰官臣鄭來百疏請始得上徹前道臣李泰永奉承判下論列啓聞其辭以爲倭館守門將重任也苦役也當以守門將爲久勤而差送之際試才拔優準三十朔後以道內左右沿中邊將一窠爲陞遷之階出身則四季朔別爲試藝取其居首歲末合試抄取一人仍付末薦而門將則取才以柳片講三技末薦則取才以柳片鐵箭芻講五技請爲定式一方武士擧皆懽欣鼓舞攢手北望而終未免見格於該曹此輩之解體因此益甚抑鬱之情有足可悶事係官方該曹覆難固其所矣而邊武崇奬所關何如則一味抛置空使邊上精悍之士抱才不試落拓窮老決知非得計矣況慣熟之地易親者面習見之處易流者情彼我之間非不界限之隔絶而言語焉相通往來焉頻煩卽其勢使然則防閑之漸弛安可保其必無也哉俗習之恬嬉一至於此而朝廷爵賞未嘗或到只見其京師之杳若天上亦豈非可念處乎臣意則特依年前道臣封啓亟賜處分一以慰百年之冤菀一以張關防之形勢恐不可已矣或關民隱或屬邊情不避猥越之誅略貢膚淺之見伏願殿下特賜鑑諒明降指揮下臣疏於廟堂使之商確稟處俾有實效千萬幸甚臣無任云云省疏具悉所陳三條許令廟堂稟處
정조 22년
戊午十月十三日辰時上御便殿左承旨入侍時行左承旨李書九記事官金啓溫記注官金景煥承膺祚以次進伏訖上曰軍士房承旨來待與否知入賤臣承命出問還奏曰已爲待令云矣上敎書九曰軍制節目已皆釐正耶書九曰方與諸堂逐日會議矣命退承史以次退出
정조 22년
行都承旨李晩秀坐行左承旨李書九病行右承旨申耆坐左副承旨兪漢寧坐直右副承旨李溏坐直同副承旨鄭東觀未肅拜注書金啓溫仕一員未差假注書李允謙仕直事變假注書鄭日泰仕
정조 22년
申耆啓曰明日殿座再明日方物封裹相値視事頉稟之意敢啓傳曰知道
정조 22년
傳于申耆曰禮房承旨馳詣宗廟景慕宮奉審摘奸以來
정조 22년
申耆啓曰大司成李始源謂有情勢儒生書啓尙不修入來待闕外無意承牌事體所在誠甚未安從重推考何如傳曰豈可無端許遞旣有行公泮長則館堂豈可替行且非所遭則情勢二字何可煩浼乎從重推考更爲牌招望筒使之斯速書入
정조 22년
以大司成李始源牌不進罷職傳旨傳于李溏曰只推更爲牌招
정조 22년
以大司成李始源再牌不進罷職傳旨傳于李溏曰只推
정조 22년
傳于李溏曰坐直承旨入侍
정조 22년
傳于李溏曰泮長批下更卽牌招明日日次儒生殿講落點單子卽爲修正入啓而觀於疏辭以儒生之醜辱狼藉爲難冒之端如非嘵俗之爽傳則名之爲儒生其可詆侮師儒之長以壞賢關首善之習乎到今事面泮長但當勉出其儒亦宜勘罪卽令館堂往至泮宮招諸生喩以義理責以道理眞有醜辱者必當自首矣周官之制不變簡不率者移之左又移之右如初禮又不變移之而不齒此正合於尊聖廟嚴師席待多士之義以此分付
정조 22년
承旨前望單子入之鄭東觀落點
정조 22년
工曹正郞承膺祚狀啓臣於本月十四日辰時量敬奉聖敎馳往傳諭于京畿果川下北面上加次里議政府右議政沈煥之所住處則以爲臣昨於聖諭之下猥以恩命之不敢冒承衰疾之不能蠢動附奏於史官之啓而竊冀聖心俯垂矜悶微懇得蒙準許矣卽者溫綸特宣寵諭冞勤至以古大臣去就引以爲敎臣尤萬萬震惶萬萬悚恧而況以狗馬之賤疾又被宸極之垂念伏地感泣不知所達噫君命莫重屨駕不俟臣分所在湯火可蹈臣雖甚迷闇亦豈全昧於此義乎然而前疏附陳之語斷斷出於血腔而辭理淺拙無以仰格天聽只自撫躬慙悼而已夜來賤疾爲風寒所侵凌神精益怳惚雲天入望不勝員越惟願速被重譴云矣臣則仍爲復路緣由竝以馳啓爲白臥乎事是良旀詮次善啓傳曰風寒猝緊此時難以强令作行俟少間當有敦勉此意更令史官傳諭
정조 22년
兪漢寧以兵曹言啓曰專經武臣講官加抄啓人員別單書入之意敢啓傳曰知道
정조 22년
兪漢寧以兵曹言啓曰卽伏見忠淸兵使李文爀狀啓則道內編伍軍兵今秋官門聚點時抽栍摘奸多岐廉察則馬步軍兵姑無闕額而馬兵之無馬行伍之不齊器械之渝傷者間或有之故執頉各邑監色從輕重科治云矣軍器什物戰馬服色係是陰雨之備則常時不能改備致有此執頉之擧其在戎政誠甚疎忽執頉各邑當該守令竝從重推考何如傳曰允
정조 22년
大司成李始源疏曰伏以臣譾劣謏陋最居人下師儒重任本非臣所敢冒據而聖上不知臣不肖擧而畀之非爲榮臣之身也蓋欲使臣稍祛積弊振作儒風以裨我聖明從欲之治者臣受命惶隕辭免無路不得已冒沒行公則竊念堂堂黌舍不聞絃誦之聲只售傾軋之習濟濟儒衿未見修飾之美而徒長紛競之風臣實有慨於此不自量力妄有意於整釐矯救之方上以揚聖朝之休命下以修微臣一日之責此心如丹神天其鑑之矣無奈習俗已痼士風不古以臣材力學識似無一半分報效之望故怵然而歎懣然而憂區區下策只在於自引而去矣忽於近者因儒生韓應謙應試文字有數三儒輩快摘其句語抑勒扭捏粧成無理之說謂之誣悖大賢橫生鬧端其意本不在於韓也甚至於倡爲躗言侵逼臣身投書罵辱鬨罷試場此其駭妄益可見士習之無如何而臣若屑屑較計終至難處之境則傷聖上愛士之德貽賢關莫大之羞故略施儒罰隱忍含濡以冀其自底寧靖矣不料儒輩去益磯激屢投通文於太學稱以聲罪應謙而詆詈臣身殊無倫脊末又作爲輪示之文遍行一世醜辱狼藉殆有甚於街童巷豎之狂詬亂嚷似此變怪實古今之所未有也臣固不足言也顧其職則乃師儒之長也假使臣眞有所失渠輩決不敢公肆詬辱況此事本由於渠輩見解之不明而殆同走坂之足必欲角觝乃已其實則凡有眼目者孰不啞然發笑於渠輩所持而爲說者乎臣若逐一辨理則有若與之呶呶爭是非者然臣不忍爲此以重傷事體也此莫非臣以無似猥叨重任不能導率多士納之矩矱卒使陷於猖狂乖悖之域皆臣之罪也莫嚴者國體而由臣而壞矣莫重者朝綱而由臣而頹矣此眞所謂逄蒙殺舁舁惡得無罪者也臣旣辱身又辱官又辱朝廷尙何顔面復以見職自居與諸儒曰師曰生相與周旋於黌塾之間乎顧今殿講隔日擧行多端而庚牌屢臨承膺無路惶隕恧蹙求死不得玆敢來詣朝房略暴衷懇伏乞天地父母俯賜矜諒將臣所帶之任亟行鐫免以爲人臣不職者之戒臣無任云云省疏具悉爾其勿辭察職
정조 22년
掌令尹寅基校理金熙周副校理趙得永正言尹涵修撰徐有聞洪受浩副修撰朴吉源嚴耆啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行三字刀削答三司曰不允六字刀削
정조 22년
掌令尹寅基正言尹涵啓曰請物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午十月十四日辰時上御便殿都承旨入侍時行都承旨李晩秀記事官金啓溫記注官金景煥承膺祚以次進伏訖上命晩秀書右議政沈煥之傳諭訖上曰預備兼春秋使之待令而下番兼春秋卽往傳諭可也仍命退承史以次退出
정조 22년
戊午十月十四日申時上御便殿坐直承旨入侍時同副承旨李溏假注書李允謙記注官金景煥承膺祚副司果李羲甲以次進伏訖上敎羲甲曰湖西民事近果何如云也羲甲曰比秋間凡節稍勝云矣上曰海西穀運來事何以爲之云也羲甲曰此穀劃付湖西係是特恩一時遲滯亦甚惶悚故臣父定送褊裨及今運去次上來而寒節漸緊此時舟楫恐難利涉姑且止之待解氷運去事已爲決定矣上曰道內民情更爲知來可也仍命退諸臣以次退出
정조 22년
行都承旨李晩秀坐行左承旨李書九坐直行右承旨申耆坐左副承旨兪漢寧坐右副承旨李溏坐同副承旨鄭東觀坐直注書金啓溫仕一員未差假注書李允謙仕直事變假注書鄭日泰仕
정조 22년
藥房提調李秉鼎副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
申耆啓曰明日親臨方物看品處所以何處爲之乎敢稟傳曰便殿爲之
정조 22년
傳于申耆曰侍衛毛具
정조 22년
傳于李溏曰右副承旨入侍
정조 22년
傳于申耆曰專經文臣殿講居首成均館學錄朴昌擧武臣殿講居首軍器寺正洪達三各兒馬帖一隻依例賜給
정조 22년
以專經文臣居不人金初燮洪宗涉李覲吾李泳夏李鎭嵩禁推傳旨傳于申耆曰各於本司入直能誦後草記
정조 22년
以專經武臣居不人高漢祿柳聖台金鍈趙文錫李玉鉉吳亨喆黃處坤金兌鍾禁推傳旨傳于兪漢寧曰明日中日貫革十巡未滿四矢草記
정조 22년
兪漢寧啓曰卽伏見慶尙左兵使李普漢官鎭門聚點狀啓則靑松府使兪漢謨之謨字以模字誤書奏御文字何等審愼而有此誤書所當還下送而係是戎政雖不得不捧入不可無警推考何如傳曰允
정조 22년
傳于鄭東觀曰前承旨李翼晉敍用令該曹口傳付軍職
정조 22년
兵曹口傳政事副護軍李翼晉單付
정조 22년
記注官白鳳周狀啓臣於本月十五日辰時量敬奉聖諭馳往傳諭于京畿果川縣下北面上加次里議政府右議政沈煥之所住處則以爲臣以恩命之不敢冒膺賤疾之亦難蠢動附奏於昨日史官之啓伏俟嚴譴之遄降矣卽又伏奉傳諭聖恩愈摯不加以罪爲念其疾伏地震慓且惶且感不知所達云矣臣則仍爲復路緣由竝以馳啓事云云
정조 22년
申耆以成均館知館事意啓曰臣謹依聖敎馳詣泮宮招致諸生責諭以詆侮師儒之長以壞賢關之風至有泮長引嫌之疏首善之地事未前有大駭聽聞苟有醜辱之語則不但多士之羞恥實關世道之變怪今此招問之敎寔出於我聖上待士之至意泮長疏語中明言通文太學詆辱臣身末又作爲輪示之文遍行一世醜辱狼藉有甚於街童之狂詬云云誠有是也士習之乖悖萬萬驚駭聖諭詢問之下從實自首無或重犯欺罔之罪爲宜云云則諸生等齊聲對以師生分義至嚴何敢有醜辱之語而數次通文末後長書下語不審未免自歸於侵逼之科愧悔無地至若醜辱二字實無所犯而致勤責諭之敎不勝惶懍恭俟罪罰云矣臣謹因泮長疏語取考前後通文則稱以聲罪韓應謙遣辭之際不念忌器之嫌近來所謂通文誠一痼弊少有不協輒爲憑藉脅持之計至不顧師生之分此等弊習漸不可長至於輪示長書張皇問答語多侵逼泮長而末端一句語顯有侵詆之意名以士子大壞風敎通文儒生李源昌等十一人不可以洋長之已施輕罰有所懲礪謹依周官不率之法竝施勿限年停擧之罰李維城最初倡論起鬧罪浮於十一人而獨漏於儒罰不可置而不問亟施永削付黃之罰李紀城長書稱以爲兄伸屈語逼泮長致使引義則雖是私書不可無罪宜遵周官郊遂之移而非臣館所可擅便施以鳴鼓削名之罰以爲嚴師道勵士習之地何如傳曰儒生李源昌等遵周官移左移右之法度考其所隷之學三人式移換分屬儒生李紀成亦遵移郊移遂之周官法度移于漣川地臨漳院底亦令晝夜誦習朱夫子書可也
정조 22년
禮曹啓目粘連今戊午條陞補入格幼學金可淳等十人依例許赴來辛酉式年監試覆試何如判付啓依允爲旀計劃公文移送該曹後俾伸一番廉隅旣有筵敎陞試粘目今亦啓下大司成李始源今姑許遞爲良如敎
정조 22년
鄭東觀啓曰順興府使姜忱上疏今方到院而單銜不書邑名連幅不爲着銜所當還下送而係是民事雖不得不捧入違例之失不可無警責推考何如傳曰允
정조 22년
順興府使姜忱疏曰伏以臣之疎迂儱侗百不猶人之狀卽我聖明所俯燭也前後拂拭偏蒙造化外內踐歷隨處僨誤分憂於湖縣也以禁松事至登繡啓待罪於北邑也以御乘事致勤淑問雖荷天鑑孔昭郵罰不加至今追思惶汗洽背迺於千萬夢想之外忽伏奉嶺邑除旨臣惝怳感激蒼皇赴任今纔四箇月矣跨朔亢旱民情遑急秋事判歉接濟沒策殫竭心力罔知攸措至於晩種之課農代播之勸耕身先襏襫跡緣畎畝思所以一半分仰體我聖上恤民之盛念而其奈年紀漸邁膂力已愆吏術空疎時措茫昧夙宵憂懼譴何是俟得伏見道臣知委去七月二十三日賓對時所下傳敎若曰道內侍從文守令各其該邑及蔭武諸邑民隱之入聞者許令後先疏陳限以冬春無敢一人不言臣奉讀未半感涕先零身在大嶺半千里之外而如傷惻但之溫音如復承聆於咫尺香案之前臣仰認德音俯激微衷不揆僭妄敢將一邑之弊瘼條列而冒陳惟聖上少垂察焉順興爲邑處太白小白之下據竹嶺鳥嶺之間三道之交界一路之咽喉拱阨之形關防之勢不可與他邑比也粵我太宗朝設置興州大都護府東西二百里南北百餘里地方廣闊民物殷盛山川明麗名勝輩出歸稱名鄕一自革而復設之後境界之分屬於傍近郡邑者未盡推還攘地狹小民戶零殘昔之廣闊者縮而爲十餘社古之殷盛者耗而爲數千戶賦役煩重弊瘼滋起不成模樣莫可支吾目今暵乾之餘稼穡卒痒災荒之狀賙恤之策自有道臣陳聞臣不必疊床覶縷而邑弊之不可不變通者有三曰還弊也曰軍弊也曰蔘弊也以言乎還弊則近來還弊何邑不然而本邑則以其殘邑還上各穀合爲二萬二千四百九十石零分半分留而其中小米爲一千五百六十石零皮粟爲二千五百石零合爲四千六十餘石以皮粟代正租以小米代大米未知創自何時而每當歉歲或因朝令或因邑例必以代捧而土俗貴租不貴粟雖至窮至殘之類必飯稻秔不食脫粟且各營門作錢之時皮粟與小米則初不擧論故耗上生耗數至於此以之留庫而徒充石數以至糶民而皆不願受頃在壬癸大無之歲論報上司以錢代捧輸納於密陽漕倉柒谷南倉而其後所捧比壬癸倍蓰殆近五千餘石一民戶所受將過二十餘石萬一旱損蟲損田農失稔則以粟代租徵捧或易而以租代粟官民俱病此實本邑前頭之巨弊而以錢代捧厥有法禁臣不敢直爲仰請伏願分付道臣以爲及今區處焉以言乎軍弊則禁御正軍及資保騎步兵別騎兵砲保御保禁保別破陣保醫生保束伍軍烽燧軍選武軍水軍及武學其他雜名色之以布則一疋以錢則二兩之役爲一千五百五十七名而本邑乙卯式年元戶二千四百十四戶內除班戶三班下屬校院生及校院守護軍驛吏奴寺奴等雜頉則實民戶爲八百七十七以八百七十餘之民戶應一千五百五十餘之軍額故一人而兼數人之役者太半皆是而至於御保二名禁保一名束伍二名馬軍一名合六名歲壬子自榮川來水軍三名歲甲寅自比安來而水軍武學合九十九名則是屬於東萊水營者而亦納一匹布者也東萊之於本邑相距爲六百三十餘里以布以錢輸送有弊道里絶遠緩急無恃臣以爲下詢廟堂水軍武學額數移送於該營傍近諸邑而榮川比安所來之九名軍額亦爲還送於各其邑俾本邑之軍額充代稍有裕焉至若內奴一名寺奴十二名物故已久而無以充代或徵於其族或徵於其鄰而謂之里布巫女十四名半爲虛錄而難於懸頉或斂於各村或斂於各面而謂之面錢此等之弊雖曰微細亦係民隱不忍立視伏願竝令該曹特爲蠲減且兵曹所管騎步兵賈布一年五等逐等上納故徵捧陸續民無休息之時來往頻煩吏多反弄之患每致過限以至生梗亦願亟令該曹依榮川例以春秋兩等爲限焉以言乎蔘弊則本邑貢蔘春等八錢四分秋等七錢八分合爲一兩六錢二分而一錢價四十兩合爲六百四十八兩其外草藥材及淸蜜亦以價錢而爲七十九兩若營納藥材及情債雜費三百三十兩零則不在此中矣道內列邑之大於本邑雄於本邑者所貢之蔘或不滿於一兩之數獨於本邑其所分定若是夥多意者當初謂以太山之下地之宜産而然而挽近以來山皆童濯無人入採春秋封進必以錢貿價本上下則大同會減蔘價米五石六斗淸價米五石保人錢二百兩而已而進上及營納藥材之所入錢合爲一千一百餘兩故必以下吏之稍饒者差出醫檢使之擔當一經之後蕩敗無餘且所謂保人錢云者非軍布也非戶役也而曰以蔘價年年徵斂於哀彼生民此何名色此何規例其在任土之宜獻芹之誠莫重御用何敢爲增減變通之計而第伏念道內之邑巨官腴之處以錢以分約略分送則御供如前而邑力少紓伏願下詢大臣而處之凡此三條之外百弊千瘼指不勝摟而有所更張則每患撑東歪西如欲變通則無異拖泥合水苟求其源專在於邑小民窮官瘠吏殘之致臣謹按順興誌當丙子本邑之革廢也分裂疆土屬諸旁邑人民殆將靡遺鷄犬亦至不寧今其舊民遺裔語到當時事至有歔唏掩抑者及其癸亥復設也廨宇僦於民舍吏隷借於他官凡百草創不成模樣其時道臣權是經因聖敎聚會豐基榮川等邑倅於安東巡到所以分屬四邑之地皆令還屬於本邑而安東適値遞易未及相議及夫新倅來到之後營關邑牒累次督還稱以病不視務終不施行而安東之春陽奈城才山開骨等四面皆以順興地載於輿地勝覽嶺南地理誌及永嘉誌紹修書院竹溪誌明白無疑故備堂之覆奏道臣之狀請非止一再而只緣安東則雄府名官順興則殘邑冷蔭莫敢生意尙未推還蓋此四面距安東則或百餘里或百五六十里命令有所不通轉輸亦多爲弊而若順興則遠不過五六十里近或至二三十里里社相接煙戶無別揆之以道里之遠近幅員之大小較之以形勢之便否民情之利害雖非本邑舊疆其在正境界均賦役之道固宜損彼益此而況其地誌所載雜記之所出如彼其班班者乎雖以本道事言之晉州之岳湯永川之瓦村皆以河東河陽褊小祗殘之故特許割給則今此還其舊土屬此殘邑有何持難之事乎本邑特湖嶺間一小縣而以其官則都護府使以其地則嶺南初界故凡干卜定之物責應之役有倍於他民不堪命官不成樣譬如僬僥而追夸父之步嫫母而效西子之粧寧不哀且矜哉今若推彼四面附之本邑則在安東無異九牛之一毛在順興便同涸鱗之萬斛地方稍廣民力頗殷則彼還弊也軍弊也蔘弊也及其他許多民瘼特其轉移間事今臣見職便是傳舍之過客何敢忘其僭越有此煩縷而目見其難支之弊懼深受芻誠切貢蕘冒死陳籲伏願聖明下詢廟堂而處焉臣於邑弊陳達之餘何敢以他說贅及而表忠扶綱大關風敎事在本邑不忍終默敢此尾陳焉嗚呼順興卽錦城大君貞愍公瑜之立殣成仁之地也以王室懿親義重君臣隔嶺相望忠憤結轖非不知天命有歸而盡忠所事其樹立之與日星爭光無間於六臣若言其處地則尤有別焉往在壬戌因道臣沈聖希狀聞特命立碑於棘籬畢命之所謂之錦城壇每歲春秋仲丁官備祭需祀於壇下猗歟我聖祖顯忠敦親扶樹風聲之盛烈可以永有辭於千秋第其壇墟空曠上無庇蓋三尺螭頭埋沒於莓苔剝落之中或於將事之夜風雨驟至則屛卓飜仆醆豆傾覆芬苾未卒儀節不成庶幾來格之靈臨饗而飄散百年其餒之鬼遶壇而彷徨言念及此寧不䀌傷大抵壇壝碑碣所以紀蹟非所以妥噫彼貞愍荐棘於此殉節於此丹衷不泯碧血空埋宿草荒燐其所托些必不在越州淸縣而惟是邦是依也明矣今若謂新設疊設之具有禁令則壇下之齋舍祀廳創設已久儼成廟貌則不可以新設言也六臣腏享之祀院非止一二處則獨於是壇亦不可以疊設言也且伏況白雲洞紹修書院相距步武之間道學忠烈祠屋鄰近其不有光於崇儒奬節之盛德大業乎伏願亟命禮部收議大臣俾建數間祀宇以慰其幾百年幽鬱之魂焉臣於丙子年間事未嘗不悲惋待罪玆土尤增感慨煩瀆至此罪合萬死臣無任云云答曰省疏具悉所陳者皆有依據附陳尤是其中穀物之弊責在道臣與軍丁事令廟堂草記稟處虛錄奴貢事問于各該司一體草記騎步兵五等之依榮川例作爲兩等事特爲依施蔘保錢事劃屬面事令道臣從長論理狀聞附陳事令該曹稟處
정조 22년
鄭東觀啓曰靈光郡守朴聖泰上疏今方到院而職銜之倂擧道名姓名之細字傍書俱違格例所當還下送而係是民事雖不得不捧入該郡守不可無警從重推考何如傳曰允
정조 22년
靈光郡守朴聖泰疏曰伏以臣於八月初因本道觀察使知委道內侍從文守令各具該邑及蔭武諸邑民隱之入聞者許令後先疏陳如臣之受恩如天報答無階者曷不思殫竭駑鈍收拾見聞仰塞明旨以備採訪而官是罪補跡又臲卼有不敢自同平人唐突陳列日夕席藁兢惶俟譴此際伏奉承政院成帖有旨以綾州牧使李宗燮上疏十行批旨丁寧懇惻邑瘼之未得釐革者使之矯救民隱之未及登聞者促令條陳臣於是惶霣震越不敢他顧敢以本邑之流來民瘼條列于左伏願聖明垂察焉各邑民庫之設實爲官民俱便之道貢獻之需營邑之費莫不取辦於此庫而雖以本郡言之當初定制量出以入民無加賦庫無贏縮夫何近年以來物價翔貴不得不添給歲納有創不得不上下各色比前浩繁容入從而夥濫如京師納常賑米蔘契米改舂正改斛量補縮之資又如營門納各項紙地與扇竹之元分定別分定本價添價次次加出官無私辦之路財無應卒之資那移重律也而不得不假貸於倉穀斂民弊政也而不得不加賦於民戶歲歉則爲倉逋年豐則爲民役哀彼無告何以支存挽近三數年來荐被歉荒民勢赤立架漏牽補苟且彌縫旣免倉穀之推移又無戶結之徵斂而亦非長久之術也若論該庫之巨瘼則無過扇政而今因幸會特許矯革如傷之恩若保之澤若偏於南徼方千里之地南民之感祝更當如何外此許多冗費道臣見方爛商釐正雖未知究竟之如何而臣愚死罪竊以爲莫重進獻之外無論京外昔無今有之別卜定名色及元卜定添價一竝蠲減則此邑彼邑戶徵結斂之弊不期祛而自祛生民例懸之勢不期蘇而自蘇矣海稅之弊本郡爲最船隻也鹽盆也漁箭也漁網也額數各異稅錢甚多比年以來海利不興浦民漸衰破頉則無歲無之新査則絶無僅有隨毁隨頉雖是事目然案比摠亦係廳例今年破一船而新船未査得之前元稅自如今月破一盆而新盆未塡代之前舊額尙存箭網之弊亦皆如之赤立可哀白徵那忍每當式年改案之時破頉之狀除稅之訴積成卷軸而稅摠不敢擅縮新額無路充數則點船之差員無計可施乃於見存之船盆箭網綽略分排勒加其稅海氓之益困浦戶之日空職由於此本郡如此他邑可知臣愚死罪以爲亟令廟堂從長講究一依事目隨毁隨頉因令通一道較量通四稅比摠以爲彼失此得東破西補之方則浦民切骨之冤庶可永除矣本郡有舊未移之名色卽庚子改量後莽爲蘆葦之坪不宜耕犁之地也又有舊川沙之稱亦辛亥壬子大水後未蒙頉者也竝計其數洽爲二百結之多以未入元頉之故輒歸當年之災每年分俵之災旣未免精略而除此兩名色應給之舊頉則當年新災無以排比照數減削以致災民白徵之冤事之矜憐容有其旣不但本郡爲然道內各邑幾乎無邑不然多少雖或不齊民情莫不愁怨此豈細故也哉臣愚死罪以爲亟令道臣逐邑査櫛一一頉給俾無白徵之患恐不可已也本郡之與法聖鎭分界之後多少民瘼雖不敢一一仰煩而戰船兵船尙在法聖浦內水軍器及儲置庫亦在該浦之內未分界前典直守護之節浦戶當之能櫓射夫之役浦民應之一自分界之後土地人民竝屬該鎭舟師船卒移定遠面風濤盪漾之際體大樓船其誰絆住他境齟齬之地莫重軍器其誰典守是以船直舵工給價雇立煙爋打食亦皆貰人淵洞之掘碇索之費竝歸民庫船所之每年所入輒過數百餘之多此實前無近有之費也民邑之受弊已極可悶而待變之邊政亦甚疎虞今若移設於本郡之浦內則可除右項諸弊而不但事體之重大亦無移泊可安之浦港倘以該鎭所屬中取其本郡船所傍近之民三四十戶移劃於本郡船所以責守護之節則在該鎭得失無多在本郡關係甚重臣愚死罪以爲亦令廟堂行會本道從長措處恐合事宜矣法聖漕倉有漕復米二千一百九十餘石而漕倉設置以來專屬本郡每年作夫時輪回分排於面里民蒙實惠矣己酉分界之後無端移劃於德興茂長兩邑蓋此漕復卽是漕卒之糧料果無加升之費故較諸稅納量減二斗零又無京雜費磨鍊之事故每石餘剩給爲三斗惟彼兩邑之捧果如本郡之已例分劃坊曲利歸民間則其在朝家一視之道固不當較計利害於彼邑此邑之民而今則不然以稅斛捧上以漕斛輸送這間羨餘都歸該邑之囊槖豈可以許多民從前沾漑之利遽作兩邑吏乘便染指之資乎雖以該鎭事言之捨此直納之本郡遠劃海運之他邑誠未知其何所據也此雖小事亦係民隱臣愚死罪以爲嚴飭道臣依前施行以慰民情幸甚臣無任云云答曰省疏具悉爾言條條甚是竝令廟堂草記稟處其中京納常賑蔘契米改舂改量事旣聞之後不可仍置蘇革之方期於指一回啓海夫四稅之加稅於見存之船盆箭網卽必然之勢而先朝均民役之至惠大德未免閼而不行寧不痛歎付之營邑一如舊規只令度支摠轄虞衡之職必無是弊卽亦心中反覆經營者第當更加留神矣
정조 22년
興陽縣監林漢浩疏曰伏以臣跡涉逋慢罪犯違傲而聖度天大曲加容貸譴補下邑恩出常格纍及媒榮咎轉爲休顧臣無似何以得此感激怵惕交切于中況於辭陛之日祇承之敎臣之報答涓埃祗在於此自到官以來求芻之道察隱之方靡不用極而才短識淺心勞政拙尙無一半分矯救措置之事有時點檢不覺惶汗之浹背繼伏奉侍從守令民隱陳疏之命飭敎已再降矣伏惟我殿下以博施濟衆之仁有如傷若保之心迺於宵旰憂災之餘致此詢及外邑之擧猶恐一言之不聞一弊之不祛其爲民之聖德至意雖在婦孺尙亦感歎如臣之名忝侍從者不敢以庸陋寡聞有難終默玆將一二迷見而附陳之惟聖明不以狂愚而少恕焉興陽之爲治一脈連陸環境皆海也山浦相錯田土狹少而近海之故地甚瘠鹵被災較易於他邑失稔最頻於左沿今年年穀雖僅免歉而亦可謂災年荐歉之餘民力告竭積逋之穀收捧沒策而糶糴之政卽是邑宰職分內事臣不敢以催科之難有所煩瀆而若其頻年不登地又易歉則備荒之策不可不預講如欲預講當先儲蓄如欲儲蓄當先還穀而近來還弊年加歲滋千竇萬穴指不勝屈其所以裕民者適足以厲民今之論還者皆以邑倅之不察吏屬之售奸爲咎其言誠是矣而臣則以爲此猶細故末節苟究其弊之大者卽盡分穀是耳毋論此邑彼邑半分穀少盡分穀多半分穀卽軍資倉常賑廳若而衙門而每歲應下連年賑資必於此等衙門會減故其穀自爾耗縮其外許多京司及各營門無非盡分穀句管處今年傾庫分給明年又如今年耗上生耗數日益加通計一邑一道之穀則蓋其應下之除出賑資之劃給摠數漸縮於前而民間分給之數有加於前古之一戶所受爲二三石者今爲近十石古之一夫所受爲十餘石者今爲三四十石雖以興陽一邑言之軍資常賑等米太其所分留可以斗斛論只有會付米及船米七八千石其數稍優以備留儲餘外近萬包米租皆是盡分之穀今年當捧統計爲二萬石一八結當納爲二十石零此邑以瀕海價高之地各衙門之穀多令執錢而民間當納猶爲不少則穀賤價歇之邑又當倍蓰於此惟彼食力之民終歲服田及至登場之後以副臨門之索則甁甖罄矣甔石空矣仰事俯育旣無其策而豐歲歉年同一其苦民情到此亦云慼矣還穀之百端爲弊臣非謂盡分穀之使然而苟求最大之弊莫過於此今若以盡分條作爲半留穀分給於民少則輸納於官易輸納於官易則民力亦當漸蘇且以其半留之穀積在於官雖遇荒年民將恃而不恐在民爲紓力之方在官爲備荒之策此誠官民兩便之道也然而盡分之穀卽各衙門取耗經用之需顧其事勢亦不可盡變爲半留使支費之無所措手也宜令計較彼此斟酌多寡別立分留之法以減當分之數小減爲小惠大減爲大惠矣惟我聖上一念憧憧只在於民以今番代播之令觀之其憂恤元元之意藹然於辭敎間又況邱隴阡陌竝使起墾仍許蠲稅此固備荒裕民之道而第伏念近世以來昇平日久生民寔繁地狹人稠而又復各自營産民無遺力地無遺利閑曠可耕之地蓋鮮矣然山原林藪之間來鉏佃治之地亦豈全無而民之所以却顧難疑不卽下手者或慮被執於起陳加耕也起陳者卽陳處還起之謂也加耕者卽閑地起懇之謂也而每年看坪之時必使査括新起窮搜執卜道伯提飭邑倅申令期於必得歲以爲例有限之地新墾難得則或執虛結以充其數臣嘗待罪茂長時或以村長風憲懸納問其故皆有名無實至於此邑又有各面書員分當之例蓋其起耕之査若是甚難如有新墾之地寧容少假今此邱隴之勸耕特出曠絶之聖恩吏雖無狀安敢生奸而新起執摠自有年限秋熟無祝亦非法意則畢竟屬之田案責以元結事勢固然蓋其隙地播耕之民俱是至窮食貧之類薄土下種收獲無多而一入新起連責結稅則所收無以當所納雖有目下蠲稅之令未免日後難支之患故觀望疑信不欲播藝强令耕墾後必陳棄參以民情容或無怪臣於此邑亦有數石落勸耕之地而當其募勸之時民皆趑趄而不敢發故招來問之則其意蓋慮陳起加耕之見執也臣曉諭以蠲稅之德義仍令起墾推此一民持疑之心他餘可知耳臣謂陳起加耕之法行則邱隴阡陌可菑可種之地雖日勸而月課勢終至於無實而已耕農之規峽野相殊峽民之火田率多間年遞耕昨陳今墾者或東或西隨起隨執而民旣不冤結亦數多猶可爲萬一之補而至於野民則不然每年耕播自有定處間或起墾只是瘠土得其地不可謂闢田野徵其稅不足以補國用而徒自有妨於新頒勸耕之至仁厚澤則此臣所嗟惜而不已者也今若使陳起加耕之法姑爲停罷退其年限俾於其間隨意懇耕則民當不待勸而自勸必有新懇之實效徐待曠土之盡入耕菑瘠地之變爲膏腴量宜執卜亦非晩也此豈特一邑一民之幸乎至於軍政之弊何邑不然而此邑則近以牧場之軍丁更添一邑難支之苦相持不決已有年所矣道陽一面卽牧場地而民戶屬於本縣見充軍伍者爲一千一百三十名年前太僕寺爲念牧民之弊居牧地而充邑役者一倂代頉之意行關嚴飭前縣監閔亨默在任時以千餘名軍丁盡數頉給大爲邑弊屢度論報終不聽施前年頉給爲二百四十餘名見今未頉者爲八百八十七名臣未知場內牧民之弊瘼何如而槪聞牧子爲五百四十餘名又有牧募軍五十名此是流來定數而馬匹亦如牧子之數一人司牧一匹亦足相當且有已頉者二百餘名卽是元額之外則牧子可謂多矣場內民之必要盡頉者誠莫知其故若以馬匹之蕃殖牧養之難給爲辭則所牧之馬散在各島島居之民隨便放牧於水草之場陸地居民初不預知島民固可頉也陸民其可盡頉乎若以牧田之耕食地稅之當納爲辭則牧田亦王土耕食王土者非獨牧民爲然率土之民其可盡除身役乎且以本邑事論之一境之內未滿百里而有四鎭一牧焉彈丸之地五六佩符之官各占地界各案軍籍簽丁之難未有甚於此計境內民戶爲一萬十餘戶而除出牧鎭所屬則本縣屬民爲七千四百戶而又於其中除却班族稱名之戶可充軍保者僅爲四千五百餘戶而軍丁之不可廢者爲八千二百九十五名軍摠倍於戶數括丁甚於吹毛而本縣闕額了勘沒策此際若添牧場軍丁則非徒塡充之無路將致民生之莫保此政目下一大患也且如一從牧官之言盡頉牧丁則本邑厭避軍役之民皆將挈家而入場內必不肯居在本邑坐受其困如斗之邑傍開逋逃之藪則幾何不爲徒擁虛簿之歸乎該寺只知牧場弊瘼未聞本縣事狀故有此盡頉之關而如知貽弊之若是其在一視之義宜有參酌之道此是臣身親當之之事故玆敢擧實陳聞如蒙天日之臨照興民之受惠誠大矣大抵無論弊之巨細說來易革去難如其徒能說出而無策以革之是與不知等耳今臣所陳諸條無一施措之良策則亦不免爲紙上之空言實無以仰塞周諮之聖意也臣亦與不知者同歸矣然事不能無弊弊不可盡防惟當務祛其大體而已安能隨弊隨防如罅隙孔穴之牢封堅塞耶但以無隱之義悉陳於乙覽之下竊自附於古人水旱盜賊必聞之意伏乞聖慈恕其蒙騃而垂察焉臣無任云云省疏具悉出自經幄敷陳精詳不負特簡之意甚可嘉也其催科之屬民以盡分指證蔽一言曰切實朝家之心上往來商度者卽此也爾言先獲第當益爲留神陳起加耕緩稅事邑民勒定牧屬事令廟堂草記稟處
정조 22년
戊午十月十五日辰時上御便殿專經文武臣殿講入侍時行都承旨李晩秀行左承旨李書九行右承旨申耆左副承旨兪漢寧右副承旨李溏同副承旨鄭東觀記事官金啓溫假注書李允謙記注官承膺祚記事官金履永檢校待敎沈象奎李存秀以次進伏引儀唱試官以下入就拜位文講考官左議政李秉模行大護軍李秉鼎刑曹參判沈晉賢參考官金祖淳任希存武講考官兵曹判書李時秀行護軍申大顯參考官行副護軍李翊模兵曹參議閔昌爀行副護軍李儒慶僉知中樞府事趙𡹘以次分東西入就位仍行禮訖以次陞殿進伏秉模曰侵早勞動聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰提調入來耶晩秀曰在藥院矣上曰提調入侍事分付仍命書榻敎曰行大護軍李秉鼎試官加差下賤臣承命出傳與藥房提調李秉鼎偕入進伏仍爲進前問候訖上曰卿旣爲試官加差仍參考講可也秉鼎曰臣資非崇品固不敢陳盡於筵席而以臣所遭更何敢抗顔於班聯乎藥院係是保護之任故不得不趨承恩命而其外官職殆同鐵限在前則今者考講之命有不敢奉承矣上曰過矣仍命斯速開講命書榻敎曰前假注書李存秀假注書加差下文臣南達孫武臣柳相斗等以次應講考講訖引儀唱禮畢上還內諸臣以次退出
정조 22년
行都承旨李晩秀坐行左承旨李書九坐行右承旨申耆奉命進左副承旨兪漢寧坐直右副承旨李溏坐直同副承旨鄭東觀坐注書金啓溫仕一員未差假注書李允謙仕直事變假注書鄭日泰仕
정조 22년
兪漢寧以都摠府言啓曰今日入直內三廳武兼禁軍及軍兵等當爲中日習射而月食齋戒相値不得爲之意敢啓傳曰知道
정조 22년
兪漢寧以兵曹言啓曰專經武臣居下人高漢祿柳聖台◆◆趙文錫李玉鉉吳亨喆黃處坤金兌鍾禁推傳旨傳曰明日中日貫革十巡未滿四矢草記事命下矣事當今日擧行而中日試射以救食齋戒方入頉稟矣以待後中日擧行之意敢啓傳曰知道
정조 22년
申耆以議政府左議政意啓曰御覽方物還下白綿紙七百十一卷水獺皮五張紫細綿紬二十匹黃細綿紬九匹白細綿紬五匹白細苧布五匹雜彩花席十八張滿花席五張黃花席七張極擇改備其餘物種一一看品同爲封裹之意敢啓傳曰知道
정조 22년
申耆以成均館知館事意啓曰臣聞居齋儒生等今日朝食堂不爲設行馳詣泮宮招致諸生問其捲堂之由則諸生等書進所懷以爲伏以臣等本以無似之賤幸忝首善之地菁莪之樂育非不勤摯而樗櫟之散材未能仰體辜負聖上作人之化恒切太學費薤之愧卽伏見前大司成臣李始源疏本有以堂堂黌舍不問絃誦之聲而只售傾軋之習云云臣等相率愧悚無地自容臣等技不過功令而識未通經傳群居終日所習者鉤章棘句則春誦夏絃之業自顧蔑如師儒長之慨然發嘆於臣等之鹵莽滅裂至發於章奏之間者切中臣等失業之罪臣等讀之未半不覺愧汗之浹背此固臣等自反之不足而至若傾軋二字臣等竊不勝訝惑之甚而冤枉之至也惟我聖上以唐堯則天之德敷殷湯建中之治上而朝廷之間克祛偏陂之習而咸底和衷之域下而黌舍之中絶無岐貳之風而同歸會極之休則臣等若非事關於陰陽消長之際邪正取捨之分則焉敢聚首交口甲彼乙此互相雌黃也哉夫傾軋云者不顧義理之所在而異己者斥之無論是非之如何而異臭則擠之之謂也臣等雖甚愚劣自念平日實無此箇風習而泮長之言何爲而至也臣等竊自反復思惟向日申若樞之事誠世間一大變怪也凡今人心日以益陷世級日以漸降一部春秋雖云無地可讀而無人可道然而凡有血氣之倫孰不知夷之可攘華之可尊而力屈勢窮空釀志士之涕則忍痛含冤迫不得已八字凡冠儒服儒者固當口誦心傳而噫彼若樞抑何腸肚萌於心而筆之書汚我四百年衣冠之域耶臣等亦有秉彝之天不覺髮豎膽掉必欲齊聲致討勉出泮任之際或有激慨之擧往復泮長之時不無煩屑之嫌泮長之以臣等爲傾軋者其以是耶若或不然則向者御題試士之時竊伏承聖敎下者始覺有子若之尙稽陞配實爲千古之缺典而我聖上之曉諭諸生實出百王之高見臣等所當將順之不暇故又將不日治疏對揚聖意又往復泮長則泮長姑徐徐云尙今遷就此莫非臣等不敏之罪而泮長抑以是爲傾軋耶若樞頌彼之罪人可得誅則臣等之請討必不以爲傾軋也有子配聖之典士皆欽聳則臣等之治疏必不以爲傾軋也然則泮長所以傾軋云者未知何事之爲傾軋何言之爲傾軋也臣等左右思量終未知傾軋二字之目而師儒之長發諸章奏之間勒歸傾軋之習則臣等得此指目以何顔面晏然爲入堂之計哉云云臣以聖廟捲堂事體至重卽以還入之意多般開諭縷縷勸入諸生終不回廳無意還入何以爲之敢稟傳曰卿其卽爲開諭勸入仍設食堂可也
정조 22년
申耆以成均館知館事言啓曰本館草記傳曰卿其卽爲開諭勸入仍設食堂可也事命下矣臣謹依聖敎招致諸生開諭勸入則諸生等以爲聖敎至此謹當還入云故仍設食堂臣則退去之意敢啓傳曰知道
정조 22년
申耆以成均館知館事意啓曰因本館草記儒生李源昌等遵周官移左移右之法度考其所隷之學三人式移換分屬儒生李紀城亦遵移郊移遂之周官法度移于漣川地臨漳院底晝夜誦習朱夫子書可也事批下矣依聖敎西學生朴肯源申秉顯兪啓煥等三人移于中學西學生姜昌會高敬濟尹昌爀等三人移于南學中學生李源昌李維城南學生金載儼等三人移于西學西學生金伯淳李覺初南學生尹紀烈等三人移于東學使之晝夜誦習朱夫子書儒生李紀城移送于漣川地臨漳院底亦令誦習朱夫子書事行會畿營卽爲領送之意敢啓傳曰知道戊子十月十六日辰時上御熙政堂方物封裹入侍時行都承旨李晩秀行左承旨李書九行右承旨申耆左副承旨兪漢寧右副承旨李溏同副承旨鄭東觀記事官金啓溫假注書李允謙記注官金景煥承膺祚檢校待敎沈象奎惠廳堂上鄭民始戶曹判書趙鎭寬以次進伏訖上曰禮房承旨看檢方物整齊以待上之者上之可也晩秀承命擧行上曰綿紬則依昨年定式措備耶紙品則何如鎭寬曰紙品比昨年稍好矣上曰政府看品已爲之耶鎭寬曰擧燭爲之而諸宰姑爲留待御前看品後臣等更詣政府與諸宰眼同封裹矣民始曰日間聖體若何上曰一樣矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰方物如已整齊抽栍看品於前席可也各差備官以次進呈方物晩秀等亦以次解裹披見上曰白綿紙若干卷紫芝綿紬若干疋則自戶曹改備充數事分付看品訖仍命退諸臣以次退出
정조 22년
戊午十月十六日辰時上御重熙堂來待諸臣入侍時行都承旨李晩秀記事官金啓溫記注官金景煥記事官金履永華城留守徐有隣壯勇提調鄭民始壯勇大將趙心泰以次進伏訖上曰泮長事物議以爲如何民始曰陞試計劃亦已粘下則可謂曲爲之地矣上曰當初起鬧不過私書而李紀城則謂以爲兄辨理且其所謂輪示之文亦與通文有異則泮長疏語中醜辱云云旣無可以指的故只遵周官移郊遂之法使之讀書者蓋出於待士之本意矣上曰五邑之專屬華城未得十分便當而糶政軍政不無紛紜之慮有難遽然議到姑以軍丁先爲移屬而其餘則姑置之似好僉議果何如耶有隣曰以外面觀之則專屬爲宜而細究事勢則追後移屬亦似不妨矣上曰軍政之釐正在所不已略倣府衛之制作爲統法而及其定額則一用面代定之法五邑土着之外俾無各散之弊似好而糶政則雖難遽議若其盡分之弊亦不可不一番矯救矣民始曰以文獻備考見之則五衛之法至爲詳密五家統之法蓋原於此外營軍丁之用此法固亦便好而至於糶政之盡分非獨本營爲然今若竝議半留則經費亦何自而出乎有隣曰此非自半分而爲盡分者當初皆從盡分穀名中劃來者矣民始曰糶政旣不擧論則外營減斗之米勢不可不給代姑以江都米勅需米中劃付取耗推移以給之外無他道保錢則移納華城之代從他無拮据之道臣意則自均廳兵曹分半姑爲給代似好而兵判不無持難之意姑未決定矣上曰會于本司相議善處趁速成出節目可也有隣曰臣待罪南漢時因城內還上之一倂停止支放耗條無以充數故不得已議于廟堂貿置穀物於軍兵所在十六邑取耗需用矣行之數年不無弊端及聞於朝家特行半留半分詳定價取用之政而如欲拔本塞源另加矯救莫如去其穀之爲便當臣意則十六邑所在南漢移轉穀物令廣州府往復畿營竝本穀還爲發賣以其價錢營置屯田一以作支放之需一以除畿邑之弊恐合事宜而句管今雖各異臣是設始之人故適因言端敢此仰達矣上曰摠還之布在畿邑爲畿民切苦之瘼加之以無前之南城還穀於不知摠還之處心常悶之春間先令半分猶不若不分之爲便卿之還賣之請甚當依此爲之可也出擧條仍命退諸臣以次退出
정조 22년
行都承旨李晩秀內閣直行左承旨李書九坐行右承旨申耆坐直左副承旨兪漢寧坐右副承旨李溏坐同副承旨鄭東觀坐直注書金啓溫仕一員未差假注書李允謙仕直事變假注書鄭日泰仕
정조 22년
申耆啓曰來二十一日輪對日次矣敢稟傳曰爲之
정조 22년
申耆啓曰來二十一日朝參日次矣敢啓傳曰停
정조 22년
傳于鄭東觀曰諸承旨持公事入侍
정조 22년
傳于申耆曰日間所愼向勝出肅之尙遲卽無論故事之如何以今人習知近例者觀之能不以爲生轄耶卿今位躋大官擧措宜務圓轉凡涉於矯激之端不必如前徑情且自再昨以後風寒稍弛趁今作行不至爲妨卽爲造朝仍聽面諭事遣史官傳諭於右議政造朝與否知來
정조 22년
傳于李溏曰處義過矣疏批已下當寒滯囚可悶判義禁尹師國牌招使之開坐
정조 22년
李溏啓曰判義禁尹師國牌不進推考傳旨今方捧入而開坐命下之後如是違牌不卽擧行事甚未安更卽牌招何如傳曰允
정조 22년
李溏啓曰判義禁尹師國再牌不進推考傳旨今方捧入而開坐命下之後連事違召無意承膺事體所在極爲未安所當更請牌招而係是一日三牌何以爲之敢稟傳曰更爲牌招
정조 22년
李溏啓曰判義禁尹師國三牌不進推考傳旨今方捧入而開坐命下之後屢違召命終不承膺事體所在誠極未安所當更請牌招而係是一日四牌何以爲之敢稟傳曰處義豈可如此傳旨勿施仍以前牌催促使之卽爲出肅
정조 22년
李溏啓曰判義禁尹師國三牌不進推考傳旨今方捧入而開坐命下之後謂有身病屢違召命尙不擧行事體所在誠未安所當更請牌招而係是一日四牌何以爲之敢稟傳曰處義之太過亦當自知則如是違牌豈不有關分義乎從重推考待開門更爲牌招勿捧傳旨
정조 22년
申耆以講學廳言啓曰元子宮論語第二卷今日畢講仍爲溫繹之意敢啓傳曰知道
정조 22년
申耆啓曰卽者副校理趙得永以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 22년
李晩秀以弘文館言啓曰本館上番闕直事甚未安校理尹序東金熙周竝卽牌招以爲推移入直之地何如傳曰允
정조 22년
以校理尹序東牌不進罷職傳旨傳于李晩秀曰只推
정조 22년
李溏以內醫院提調意啓曰嶺南每年封進羅蔘漸不如古膠糊連付山家相混品樣之劣下已無可言而雖以今春等所捧觀之剉截入用之除表裏不同塡以尾蔘者爲五兩零尤極可駭今番十月令納人蔘今日臣與諸醫官各別擇捧則亦多膠付糊縫之痕似當剉截見裏始爲捧上而未經筵稟不敢擅便舊儲旣盡目下所用不可不預待故當捧二斤內僅僅捧納者爲一斤一兩二錢五分退却爲十四兩七錢五分御藥事體何等嚴重前後關飭不啻申明而道臣猶不能十分擇封品劣見退若是夥然其在警勵之道不可只令改納而止慶尙監司李義綱罷職領納差使員星州牧使李敬魯令該府拿問處之當該審藥移法司從重科治何如傳曰允此時嶺南道臣豈可輕遞爲先推考可也
정조 22년
兪漢寧以備邊司言啓曰關西後運襦衣一百四十五領紙衣一百領照數稱量木綿紙品竝爲看審監封逢授於齎去禁軍處沿路輸運及本道頒給等節更爲各別嚴飭之意敢啓傳曰知道
정조 22년
以李敬魯囚單子判付內付過放送待城門開使之還官爲良如敎
정조 22년
工曹正郞承膺祚書啓臣於本月十七日辰時量敬奉聖敎馳往傳諭于京畿果川下北面上加次里議政府右議政沈煥之所住處則以爲臣於惶蹙竢譴之中伏奉史官臨宣之傳諭十行絲綸誨責諄諄開導之聖意寬假之隆恩實非所以加於螻蟻之賤臣者也伏地擎讀不覺膽悸而背汗噫臣何敢描畫故人之事亦何敢爲矯激違俗之行乎祗緣人物名器之太不相似有不敢仰攀寵命俯招官諺上以貽累于聖德下以包羞於同朝而抑有區區迷執終不可變者故耳況今賤疾遇寒挾痰宿症復作時日之間亦難蠢動以若情地以若病勢俱無承命之望則屢致史官之枉臨於江外蓬蓽無非臣辜恩負國之罪也稍待病間召集精神更陳一疏仰請譴勘之典云矣臣則仍爲復路緣由竝以馳啓爲白臥乎事是良爾詮次善啓
정조 22년
判義禁尹師國疏曰伏以臣於日前獲承賜對之命趨造天陛昵陪耿光區區微忱尙切感幸而第臣積月床笫力疾登降流汗遍體歸又觸寒痰入腰脅左右牽痛房闥之內轉側須人今至十餘日有加無減而金吾新命忽下於此際在臣義分固當卽地叩謝而目下病狀實無蠢動之望召牌荐降再犯違倣鈇鉞之誅伏地恭俟聖度天大威罰不加至命明日出肅又此曲爲臣地臣雖愚迷豈不知感激洪私竭蹶趨膺而實病如右運動不得行步旣無其路拜跪尤非可論況且見帶之職卽是僨誤之地伊時堂疏聲罪至嚴律之以掩置勘之以島配此與官師之一時相規大有間焉豈可以歲月之稍久有所自恕而晏然冒膺哉以情以病末由承命敢陳短章冒瀆宸嚴伏乞聖慈俯垂諒察亟削臣虛縻之職仍治臣逋慢之罪以安私分以肅朝綱千萬幸甚臣無任云云答曰省疏具悉卿其勿辭行公
정조 22년
副校理趙得永疏曰伏以臣母素患胸腹之病挾感添劇已至多日嘔泄竝作症形沈篤食飮專廢藥餌罔效家僮屢至促臣歸視臣自聞此報心神飛越按住不得玆敢冒死陳章徑出禁扃伏乞聖明俯垂諒察亟遞臣所帶之職仍治臣瀆擾之罪以肅朝綱焉臣無任云云省疏具悉爾其勿辭救護
정조 22년
掌令尹寅基校理金熙周副校理趙得永正言金和鍾修撰徐有聞洪受浩副修撰朴吉源嚴耆啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過昌恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未免斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝政命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈落之相貫者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺凜然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後六字刀割謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指擇悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十六字刀割姻附賊復陰助聲勢不軌之跡已綻懷二之謀難掩賊復之輸疑卽尙喆之結案揆以邦憲焉逭天討而當律未施陰誅先加輿憤去而愈鬱國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典九行刀割臣等竊不勝太息流涕繼之以痛哭也請亟寢昧爽以後申禁之命因許捧入未徹之啓特賜允兪俾王章伸而亂本拔焉答三司曰不允六字刀割
정조 22년
掌令尹寅基正言金和鍾啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗誠倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大徑大法耶澤遂爛熳同參於啓能凶慘不道之謀而只誅其身王章已失輿憤未伸其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙未得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節寔是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖八字刀割鉤覈之路惟在此賊之盤問而半夜特敎出付縣獄國體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃指尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉之心擬帥市恩之計旣極陰祕荷杖偸鈴之態不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可懼而大可憂者哉諸明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是乎著矣向懿陵而至發凶言則怨懟之逆腸昭莫掩矣此陵亦下馬之言陵卒之參訂明白偏黨二字之說帳殿之納招凶獰人臣之以偏黨事君前後凶賊所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永扷根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不可言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允